אסי צובל

אסף (אסי) צובל (נולד ב-31 ביולי 1979), הוא שחקן, תסריטאי ועורך טלוויזיה ובמה ישראלי. צובל נולד וגדל בקריית אתא. למד בישיבת בני עקיבא כפר הרואה במגמת תקשורת. בין השנים 1996–1997 שימש ככתב בטלוויזיה קהילתית בקריית אתא. למד בישיבת שילה ושירת בצה"ל במסגרת ישיבת הסדר. בין השנים 2002–2003 למד בבית הספר למשחק של תיאטרון אספקלריא. בשנים 2003–2005 שימש כשליח מטעם "תורה מציון" והסוכנות היהודית לשליחות תורנית-חינוכית בדטרויט שבארצות הברית, שם עבד עם ילדים, נוער ומבוגרים. בין השנים 2005–2009 למד ב"מעלה - בית הספר לטלוויזיה לקולנוע ולאמנויות" בירושלים במסלול בימוי והפקה. בשנת 2010 כתב וביים את סרט הגמר "סטנד אפ!" - דרמה קומית שאורכה 29 דקות. הסרט זכה בציון לשבח בפסטיבל הסרטים הבינלאומי חיפה 2011, ובפרס השופטים בפסטיבל דתות בטרנטו שבאיטליה. ב-2011 למד סדנת כתיבת פיצ'רים בהנחיית ערן קולירין. ב-2007 הגיע צובל למכון מאיר כעורך שיעורים תורניים, ולאחר מכן החל לערוך את תוכניות הילדים. הוא הציע להוסיף שחקן והחל לגלם את דמותו של "אסי" לצד טוביה רוזנפלד וכך נוצרה התוכנית "אסי וטוביה" בערוץ מאיר לילדים. בהמשך שונה שם התוכנית ל"אסי טוביה וחברים". דמותו של אסי היא תלמיד בית ספר המתנהג בצורה ילדותית, שובבה ופזיזה ואילו טוביה הוא "המבוגר האחראי" המסייע לאסי. צובל שימש תסריטאי ראשי בתוכנית. הוא כתב וגילם תפקיד ראשי בסדרה לאורך 600 פרקים. החל משנת 2012 הוא שימש כמנהל ועורך תוכן ראשי של רצועת הילדים בערוץ. בתפקיד זה הוא יצר, כתב וביים את הסדרה "ילדי גן החיות" לאורך 3 עונות, את הסדרה "עלילות ארץ גושן" לאורך 8 עונות, את הסדרה "הסוד של ירושלים" ואת הסדרה "מעמול" לאורך 4 עונות בהם גם שימש כשחקן ראשי. ב-2014 הנחה לצד מירב פלדמן ועמית פרקש את "להתעורר בכיף" - תוכנית בוקר יומית בהפקת ערוץ זום המשודרת בערוץ 20. ב-2020 החל לשחק לצד יהונתן רוזנהק בסדרה "הרפתקאות אסי ויהונתן" לאורך 3 עונות. ביוני 2021 פרסם אסי צובל כי כחצי שנה לפני כן החליט ערוץ מאיר להיפרד ממנו יחד עם עוד כמה מצוות הערוץ, אולם באוקטובר של אותה שנה הוא שב לערוץ. צובל השתתף במספר הצגות ילדים בתפקיד ראשי. ב-2008 שיחק לצד טוביה רוזנפלד בהצגה "מחר זה מחר", המבוססת על הסיפור "מעשה מביטחון" מאת רבי נחמן מברסלב. צובל גם כתב וביים את ההצגה. ב-2011 שיחק בהצגה "אסי, פולקע ומטה הקסמים" העוסקת בערך החברות. בהצגה מופיעה גם הבובה "פולקע", בדיבוב אבישי שטרית. גם את ההצגה הזו צובל כתב וביים. ב-2012 שיחק לצד אביתר לזר ואבישי שטרית במחזמר "מערת החכמולוגים" שכתבו יוני זיכהולץ ושי להב וביים קלוד דדיה. ב-2013 גילם את נחום בילדר במחזמר "שומר הסיפורים" מאת שולי רנד, בבימוי שירה קצנלנבוגן. ב-2014 שיחק במחזמר "שבט אחים" שכתב אסף אשתר וביים ירון כפכפי. ב-2015 שיחק בהצגה "יוסל'ה קמצן קדוש" שכתב שי להב וביים אורי אומנותי. ב-2016 שיחק במחזמר "שער הזהב" שכתב וביים ירון כפכפי. ביים ושיחק בהצגה "הלילה המטורף של מר-ציפן", שנכתבה עבור ארגון כושרות לקידום המודעות לכשרות. ב-2018 העלה את הצגת היחיד שכתב "חוזר הביתה" בבימויו של רועי ביטון בתיאטרון פסיק בהתבסס על חוויה אישית טראומטית כלוחם בצוק איתן. ב-2013 כתב, ביים והנחה את הסרט "המרוץ להגשמה", ששודר בכנס השנתי של תנועת הנוער בני עקיבא. כתב, ביים והגיש את "חווית צומת" - סרטוני הדרכה במרכז המבקרים של מכון צומת. כתב, ביים ושיחק ב"השליחים" - קטעי סימולציה על במה לשליחים מטעם הסוכנות היהודית, בני עקיבא, ותורה מציון. נשוי לשרון ואב לחמישה, מתגורר ביישוב אפרת. בשנת 2022 אמר בראיון לערוץ7 בהתייחס לפוסט טראומה אישית כלוחם: "אתה יכול להגיד בשביל מה להדביק על עצמי את כל הדברים האלה? למה לספר על עצמי ולהדביק עליי את כל התוויות האלה, ולספר ולפתוח את זה? בסופו של דבר אני אומן, ואומן ילדים, ואנשים מסתכלים עליי, אני דמות ציבורית. אני אומר את זה כדי שאנשים שמתמודדים עם זה יסתכלו עליי ויראו אותי עומד על במה עכשיו בחנוכה ויבינו את האמירה שלי: לכו להיבדק, לכו לקבל עזרה, אתם יכולים. אני לא אומר ולא יכול להבטיח לאנשים שיהיה להם ריפוי מלא, אני יכול להגיד על עצמי שהאיכות חיים שלי חזרה ברוך ה' ב99 אחוז. אני לא יכול להבטיח, וודאי שלא, אבל אני כן יכול להגיד שאם אדם ייקח את זה כמשימת חייו הוא יכול לשפר את איכות חייו. שלא ייקחו את הסבל הזה כמובן מאליו, כגזרת גורל". — אסי צובל חושף: "מתמודד עם פוסט טראומה מצוק איתן", באתר ערוץ 7, ‏2022-12-29 מדיה וקבצים בנושא אסי צובל בוויקישיתוף אסי צובל, ברשת החברתית פייסבוק אסי צובל, ברשת החברתית אינסטגרם אסי צובל, במיזם "אישים" לתיעוד היצירה הישראלית אסי צובל, במסד הנתונים הקולנועיים IMDb (באנגלית) אסי צובל, באתר MusicBrainz (באנגלית) עדי (דוד) אהרון, לא רק משחק ילדים, באתר ערוץ 7, 18 במרץ 2010 הרב חגי לונדין, ‏תוכניות ילדים - ריאיון עם אסי צובל וטוביה רוזנפלד, באתר "ערוץ מאיר", 27 באפריל 2010 רענן זיו, מחר זה מחר, ראיון באתר "שורש", י"ט אב תשע"א, 19 באוגוסט 2011 אריאל הורוביץ, ‏"בסך הכל בן אדם רגיל", באתר כיפה, 22 בדצמבר 2011 דודו כהן, ‏"אנשים מבקשים חתימות בכותל", באתר ‏מאקו‏, 8 בפברואר 2012 יצחק טסלר, משחקי הפסטידוס, באתר ynet, 16 בדצמבר 2014 יואב בירנברג, לשחק עם הטראומה, באתר "ידיעות אחרונות", 11 ביולי 2018 אסי צובל בפוסט נוקב: "מכון מאיר החליט להיפרד מכל עובדי הערוץ", באתר כיפה, 21 ביוני 2021 אסי צובל חושף: "מתמודד עם פוסט טראומה מצוק איתן", באתר ערוץ 7, 29 בדצמבר 2022 אסי צובל, דף שער בספרייה הלאומית הזוכים בקטגוריות השונות לשנת 2011 באתר פסטיבל חיפה אסי צובל בפוסט נוקב: "מכון מאיר החליט להיפרד מכל עובדי הערוץ", באתר כיפה, 21 ביוני 2021 יהונתן גוטליב, אסי צובל נפרד מערוץ מאיר לילדים, באתר ערוץ 7, 21 ביוני 2021 לאחר הסכסוך המתוקשר: אסי צובל ומכון מאיר חוזרים לשתף פעולה, באתר כיפה, 18 בנובמבר 2021 יהונתן גוטליב, אסי צובל חוזר לערוץ מאיר לילדים, באתר ערוץ 7, 18 בנובמבר 2021 המירוץ להגשמה, סרטון באתר יוטיוב אסי צובל - גילוי דעת, באתר גילוי דעת, ‏30 בספטמבר 2021